BROJ: 711-I-298-P-14-19/20-04-12

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Ivana Pernara, zastupnika u Hrvatskom saboru,** na 67. sjednici, održanoj 30. listopada 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Pernara, zastupnika u Hrvatskom saboru, neće se pokrenuti, vezano uz činjenicu da je dužnosnik na društvenim mrežama preporučio proizvod trgovačkog društva „dm-drogerie markt d.o.o.“ – Das Gesunde plus - Vitamin C Pulver, budući da navedena radnja ne predstavlja povredu odredbi ZSSI-a.**

Obrazloženje

Protiv dužnosnika Ivana Pernara, zastupnika u Hrvatskom saboru, podnesena je dana 9. siječnja 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-206-P-14/19-01-4. povodom koje se vodi predmet broj P-14/19.

U navedenoj prijavi prijavitelj ističe kako je dužnosnik Ivan Pernar dana 6. siječnja 2019. u svojem videu kojim se obraća javnosti, objavljenom na njegovom Facebook i Youtube profilu reklamirao proizvod vitamin C u prahu pritom ističući kako se isti može kupiti kod trgovačkog društva DM za 15-16 kuna te da je istu reklamu trgovačkog društva ponovio i dana 08. siječnja 2019. godine putem istih medija.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Ivan Pernar obnaša dužnost saborskog zastupnika od 14. listopada 2016. godine. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je uvidom u Facebook stranicu i Youtube kanal dužnosnika Ivana Pernara utvrdilo kako se na istima nalaze video objave u kojima dužnosnik opisuje čudotvoran učinak vitamina C na liječenje prehlada i gripe uz napomenu da se isti može kupiti u svakom DM-u te uz poveznicu proizvoda koji vodi na mrežnu stranicu društva DM, odnosno na proizvod Das Gesunde plus, Vitamin C Pulver.

Povjerenstvo je uvidom u izvadak iz sudskog registra Trgovačkog suda u Zagrebu utvrdilo da je pod matičnim brojem subjekta 080168586, OIB: 94124811986, upisano trgovačko društvo „dm-drogerie markt d.o.o.“ ( u daljnjem tekstu DM), sa sjedištem u Zagrebu, Kovinska 5a. Kao jedini osnivač ovog trgovačkog društva upisano je društvo „dm drogerie markt GmbH“, Austrija.

Nadalje, Povjerenstvo je od navedenog trgovačkog društva zatražilo podatke nalazili li se u poslovnicama u Republici Hrvatskoj proizvod Das Gesudne plus-Vitamin C Pulver te jesu li trenutno ili su u razdoblju od 14. listopada 2016. do danas trgovačko društvo DM i/ili osnivač društva bili u poslovnom odnosu s dužnosnikom Ivanom Pernarom te ukoliko jesu o kakvoj je vrsti poslovnog odnosa riječ (lobiranje, savjetovanje,oglašavanje itd.).

Na predmetni upit Povjerenstva DM je odgovorio podneskom od 16. travnja 2019.g. zaprimljenog pod brojem 711-U-1698-P-14/19-03-4 ističući kako je Das Gesunde plus robna marka društva DM-a te je ono isključivo ovlašteno stavljati navedeni proizvod u prodaju te da se isti nalazi u njihovim prodavaonicama. Nadalje, društvo DM istaknulo je kako niti ono niti osnivač društva, dm drogerie markt GmbH, nisu trenutno niti su ikada ranije bili u bilo kakvoj vrsti poslovnog odnosa s dužnosnikom Ivanom Pernarom.

Slijedom navedenog, a budući da je utvrđeno kako ne postoji poslovni odnos između dužnosnika Ivana Pernara i DM-a kao i da djelovanje dužnosnika nije povezano s obnašanjem dužnosti budući da dužnosnik u predmetnim video objavama govori o vlastitom iskustvu liječenja bolesti, Povjerenstvo je na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Pernar, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana